次韻鄒德章監簿官舍芙蓉芭蕉
作者：周必大
朝代：宋

paragraphs: 君不見蜀都之城百里長，無數芙蓉遮女牆。
遂令邦人記舊俗，往往空巷爭新妝。
又不見雲夢澤中吞美惡，相如所夸殊落落。
獨將巴且并蘭芷，楚客至今猶憶昨。
兩邦不爲天下溪，顧乃著意濁水泥。
眼看紅綠意先眩，玩物固應爲物迷。
豈知弱質甚蒲柳，成毀須臾翻覆手。
春風秋露畧紛敷，皓雪青霜已摧朽。
主人學道窮三餘，俯視官舍真蘧廬。
從渠草木榮與枯，只有此心常自如。
水邊比色寧見素，隍中覆鹿初何據。
似耶非耶誰與論，彼夢我夢隨所住。
大篇字字皆披沙，清晨走送驚鄰家。
鈍根也復發深省，世間何物非空花。